Document ID: 32009D0853

KOMMISSIONENS BESLUTNING
af 26. november 2009
om bemyndigelse af Frankrig til at indgå en aftale med henholdsvis Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna om, at pengeoverførsler mellem Frankrig og hvert af disse territorier behandles som pengeoverførsler inden for Frankrig i overensstemmelse med Europa-Parlamentets og Rådets forordning (EF) nr. 1781/2006
(meddelt under nummer K(2009) 9254)
(Kun den franske udgave er autentisk)
(2009/853/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1781/2006 af 15. november 2006 om oplysninger, der skal medsendes om betaler ved pengeoverførsler (1), særlig artikel 17,
under henvisning til ansøgningen fra Frankrig, og
ud fra følgende betragtninger:
(1)
Den 28. november 2007 ansøgte Frankrig om en undtagelse i henhold til artikel 17 i forordning (EF) nr. 1781/2006 med hensyn til pengeoverførsler mellem henholdsvis Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna og Frankrig.
(2)
I overensstemmelse med artikel 17, stk. 2, i forordning (EF) nr. 1781/2006 er pengeoverførsler mellem henholdsvis Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna og Frankrig siden den 4. december 2007 midlertidigt blevet behandlet som pengeoverførsler inden for Frankrig.
(3)
Medlemsstaterne blev på mødet i Udvalget til Forebyggelse af Hvidvaskning af Penge og Finansiering af Terrorisme den 16. juni 2009 informeret om, at Kommissionen fandt, at den havde modtaget alle de oplysninger, der var nødvendige for at kunne vurdere ansøgningen fra Frankrig.
(4)
Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna indgår ikke i Fællesskabets område, således som det er afgrænset i henhold til EF-traktatens artikel 299. Ikke desto mindre forholder det sig sådan, at Saint-Pierre og Miquelon og Mayotte gennem Rådets beslutning af 31. december 1998 og Ny Kaledonien, Fransk Polynesien og Wallis og Futuna gennem protokol nr. 27 vedrørende Frankrig til EF-traktaten indgår i Frankrigs valutaområde. Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna opfylder derfor kriteriet i artikel 17, stk. 1, litra a), i forordning (EF) nr. 1781/2006.
(5)
Betalingsformidlere i Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna deltager direkte i betalings- og afviklingssystemer i Frankrig, nemlig enten CORE eller TARGET2-Banque de France. De opfylder derfor kriteriet i artikel 17, stk. 1, litra b), i forordning (EF) nr. 1781/2006.
(6)
EF-forordninger, der skal gælde for Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna, kræver, at Frankrig vedtager en særlig lovgivning herom. Frankrigs vedtagelse af bekendtgørelse nr. 2009-102 af 30. januar 2009 om oplysninger, der skal medsendes om betaler ved pengeoverførsler til og fra Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna, sikrer, at disse territorier i deres retsorden har indsat bestemmelser svarende til bestemmelserne i forordning (EF) nr. 1781/2006.
(7)
Bekendtgørelse nr. 2009-103 af 30. januar 2009 om indefrysning af aktiver især i forbindelse med bekæmpelse af finansiering af terrorisme sikrer, at der i Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna er indført egnede foranstaltninger til at vedtage finansielle sanktioner over for de enheder eller personer, der optræder på De Forenede Nationers eller Den Europæiske Unions fortegnelser.
(8)
Bekendtgørelse nr. 2006-60 af 19. januar 2006 om ajourføring og tilpasning af den økonomiske og finansielle lovgivning for Mayotte, Ny Kaledonien, Fransk Polynesien og Wallis og Futuna, dekret nr. 2006-736 af 26. juni 2006 om bekæmpelse af hvidvaskning af penge og ændring af loven om monetære og finansielle forhold og lov nr. 2004-130 af 11. februar 2004 om ændring af vedtægten for visse juridiske erhverv sikrer, at Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna har et system til forebyggelse af hvidvaskning af penge, der svarer til det, som er indført i Frankrig, for så vidt angår pengeoverførsler.
(9)
Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna har således vedtaget samme regler som dem, der er indført ved forordning (EF) nr. 1781/2006, og de kræver, at deres respektive betalingsformidlere anvender disse regler, hvilket betyder, at kriteriet i nævnte forordnings artikel 17, stk. 1, litra c), er opfyldt.
(10)
Frankrig bør derfor indrømmes den undtagelse, hvorom der ansøges.
(11)
Foranstaltningerne i denne beslutning er i overensstemmelse med udtalelse fra Udvalget til Forebyggelse af Hvidvaskning af Penge og Finansiering af Terrorisme -
VEDTAGET FØLGENDE BESLUTNING:
Artikel 1
Frankrig bemyndiges hermed til at indgå en aftale med henholdsvis Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna om, at pengeoverførsler mellem henholdsvis Saint-Pierre og Miquelon, Mayotte, Ny Kaledonien, Fransk Polynesien og Wallis og Futuna og Frankrig behandles som pengeoverførsler inden for Frankrig i overensstemmelse med forordning (EF) nr. 1781/2006.
Artikel 2
Denne beslutning er rettet til Den Franske Republik.
Udfærdiget i Bruxelles, den 26. november 2009.

Labels: 10
2
18